Noch  Stellenbosch simmer also wieder retour uf Kapstadt. Miar hen jo für z Weekend mir Tiziana und am Justin abgmacht. Am Obig hemmer üs denn mim Justin troffa und sin mitama Minibus zur Longstreet gfahra. Longstreet isch so öppa d Usgangsmeila vo Kapstadt. Viel Bars und so…ma kann sich also amana Fritig Obig no recht guat verwiila. Im Dubliner, anara Irischa Bar, hemmer denn mol eis gno. Und nomol eis und so witer (da Fötali könnder denn entneh wias usganga isch). Am nögschta Morga hani denn a liichts Zücha in dr  Kopfgegend verspürt. Aber susch isch s üs eigentlich guat ganga. Dr Justin drgega het glaub scho biz meh müah gha aber er hets denn glich gschafft. Noch ama "Katerzmorga" simmer an d Landandobeach go hänga. A schöns Plätzli in dr nöchi vo Kapstadt. Noch ama Drink simmer retour ins Backpacker und denn mim Justin go Rugby luaga. Länderspiel dörf ma do eifach nit verpassa. I glaub do kusch in Knascht wenn das nit luagsch. Südafrika het uf jedafall gwunna gega Wales und i han beschlossa, dass i nia werda Rugby  spiela.